የሠራተኛው የበጋ ወራት ውድድሮች ቀጥለዋል
 በኢትዮጵያ ሠራተኛ ማህበራት ኮንፌዴሬሽን(ኢሠማኮ) አማካኝነት በየዓመቱ ከታኅሣሥ እስከ ግንቦት ወር መጨረሻ የሚካሄዱት የሠራተኛው የበጋ ወራት ስፖርት ውድድሮች በተለያዩ ፉክክሮች ቀጥለዋል፡፡ የዘንድሮው ዓመት መርሐግብሮች ከተጀመሩ ከአንድ ወር በላይ የተቆጠረ ሲሆን ዛሬ ከማለዳው 2፡30 ጀምሮ በተለያዩ ሜዳዎች ውድድሮች እንደሚከናወኑ የኢሠማኮ የስፖርት ክፍል ኃላፊ አቶ ዮሴፍ ካሳ ለዝግጅት ክፍላችን ያደረሱት መረጃ ያመለክታል፡፡ ጠንካራ ፉክክር በሚያስተናግደው የእግር ኳስ ጨዋታ ዛሬ ስምንት
ፉክክሮች በተለያዩ ሜዳዎች ይከናወናሉ፡፡ አዲስ አበባ ውሃና ፍሳሽ አገልግሎት ድርጅት ከመከላከያ ኮንስትራክሽን ኢንተርፕራይዝ በጎፋ
ሜዳ የሚያደርጉት ጨዋታ የሚጠበቅ ሲሆን የኢትዮጵያ ባህር ትራንስፖርት ሎጀስቲክስ አገልግሎት ከቃሊቲ ብረታብረት ፋብሪካ በተመሳሳይ
ሜዳ ጨዋታቸውን ያደርጋሉ፡፡ በጃን ሜዳ ቁጥር አምስት ሁለት ጨዋታዎች ሲከናወኑ ንፋስ ስልክ
ፔፕሲ ለስላሳ ፋብሪካ ከጂ ሰቨን ንግድና ኢንደስትሪ ጋር ይገናኛሉ፡፡ በተመሳሳይ ሜዳ የኢትዮጵያ ፖስታ አገልግሎት ድርጅት ከሸገር
የብዙሃን ትራንስፖርት አገልግሎት ድርጅት ጋር የሚገናኙ ይሆናል፡፡ የፍልውሃ አገልግሎት ድርጅት ከኢትዮጵያ ቀይ መስቀል ማህበር፣
አምቼ ኩባንያ ከኢትዮጵያ ክፍያ መንገዶች ኢንተርፕራይዝ በስብስቴ ነጋሲ ትምህርት ቤት ሜዳ ይጫወታሉ፡፡ ፖል ሬይስና ልጆቹ ኩባንያ
ከ ይርጋለም አዲስ ጨርቃጨርቅ ፋብሪካ እንዲሁም ዘመን ባንክ ከሞኤንኮ ኩባንያ በኢትዮጵያ ወጣቶች ስፖርት አካዳሚ ሜዳ የሚያደርጉት
ጨዋታ የሚጠበቅ ይሆናል፡፡ በዳርት፣ ቼስ፣ጠረጴዛ ቴኒስ፣ዳማና ገበጣ ጨዋታዎች የተለያዩ ውድድሮች በአርቲስቲክ ማተሚያ ድርጅት የሚካሄዱ
ሲሆን የከረንቦላ ውድድር በብርሃንና ሰላም ማተሚያ ድርጅት እንደሚካሄድ ይጠበቃል፡፡ በዘንድሮው የበጋ ወራት የሠራተኞች ውድድር አርባ አዳዲስና ነባር የሠራተኛ የስፖርት ማህበራት ተሳታፊ
ናቸው፡፡ በሁለት ዲቪዚዮን ተከፍሎ በሚካሄደው የእግር ኳስ ውድድር ከሠላሳ ማህበራት የተውጣጡ 750 ተወዳዳሪዎች የሚሳተፉ ይሆናል፡፡
በሴቶች ቮሊቦል ውድድር ከአስራ አምስት ማህበራት 253 ተወዳዳሪዎች ሲሳተፉ በወንዶች ከአስር ማህበራት 150 ተወዳዳሪዎች ተሳታፊ
ይሆናሉ፡፡ በሴቶች ቼስ ውድድር ከአምስት ማህበራት 25፣ በወንዶች ከአስር ማህበራት 50 ተወዳዳሪዎች ይሳተፋሉ፡፡ በጠረዼዛ ቴኒስ
ወንዶች ከአስር ማህበራ 50 ተሳታፊዎች፣ በሴቶች ደግሞ ከዘጠኝ ማህበራት 45 ተሳታፊዎች ይወዳደራሉ፡፡ በወንዶች ዳርት ውድድር
ከአስራ ሁለት ማህበራት 60 ተሳታፊዎች፣ በሴቶች ከስምንት ማህበራት 40 ተሳታፊዎች ይፎካከራሉ፡፡ በከረንቦላ ውድድር ከአስራ ሁለት
ማህበራት የተውጣጡ 60 ተወዳዳሪዎች፣ በገበጣ ውድድር ከአስር ማህበራት 50 ተወዳዳሪዎች ተሳታፊ ይሆናሉ፡፡ በአትሌቲክስ ወንዶች
ከስምንት ማህበራት 144 ተወዳዳሪዎች፣ በሴቶች ከሰባት ማህበራ 126 ተወዳዳሪዎች ተፎካካሪ ይሆናሉ፡፡ አዝናኝ በሆነው የገመድ
ጉተታ ውድድር በወንዶች ከአምስት ማህበራት 75 ተፎካካሪዎችና በሴቶች ከሦስት ማህበራት 45 ተወዳዳሪዎች ተካፋይ ይሆናሉ፡፡ በአጠቃላይ
በውድድሩ 1945 የሠራተኛ ስፖርት ማህበራት ተወዳዳሪዎች ተካፋይ ሲሆኑ 605 ያህሉ ሴቶች ናቸው፡፡አዲስ ዘመን ጥር 24/2012 